b'\n_START_ARTICLE_\nSossusvlei\n_START_PARAGRAPH_\nSossusvlei (v\xc4\x8dasih napisano Sossus Vlei) je solna in glinasta kotanja, (efemeridno jezersko dno ali ostanek endorei\xc4\x8dne kotline) , obkro\xc5\xbeen z visokimi rde\xc4\x8dimi sipinami. Je v ju\xc5\xbenem delu pu\xc5\xa1\xc4\x8dave Namib v narodnem parku Namib - Naukluft v Namibiji. Ime "Sossusvlei" se pogosto uporablja v \xc5\xa1ir\xc5\xa1em pomenu in se nana\xc5\xa1a na okolico (tudi z drugimi sosednjimi mo\xc4\x8dvirji (vlei) kot Deadvlei in drugimi visokimi sipinami), ki so ena glavnih turisti\xc4\x8dnih zanimivosti v Namibiji. _NEWLINE_Ime "Sossusvlei" je me\xc5\xa1anega izvora in v grobem pomeni "mrtev in mo\xc4\x8dvirje". Vlei je afrikanska beseda za mo\xc4\x8dvirje, medtem ko sossus pomeni brez vrnitve ali slepa ulica. Ime je povezano s tem, da je to endorei\xc4\x8dna kotlina ali povodje (tj. pore\xc4\x8dje brez odtokov) ob\xc4\x8dasne reke Tsauchab.\n_START_SECTION_\nOkoljevarstvo\n_START_PARAGRAPH_\nObmo\xc4\x8dje spada v \xc5\xa1ir\xc5\xa1o regijo ju\xc5\xbenega Namiba enakih zna\xc4\x8dilnosti (okoli 32.000 km\xc2\xb2), ki se razteza med rekama Koichab in Kuiseb. Zna\xc4\x8dilne so _NEWLINE_visoke sipine \xc5\xbeive ro\xc5\xbenate do oran\xc5\xbene barve z visoko koncentracijo \xc5\xbeeleza v pesku in posledi\xc4\x8dno oksidacijskimi procesi. Najstarej\xc5\xa1e sipine so mo\xc4\x8dnej\xc5\xa1e rde\xc4\x8dkaste barve. So med najvi\xc5\xa1jimi na svetu; mnoge od njih so vi\xc5\xa1je od 200 m, najvi\xc5\xa1ja pa je sipina Big Daddy, pribli\xc5\xbeno 380 metrov._NEWLINE__NEWLINE_ _NEWLINE_Najvi\xc5\xa1je in najstabilnej\xc5\xa1e sipine so delno pokrite z razmeroma bogatim rastlinjem, ki se v glavnem oskrbuje z vodo iz \xc5\xa1tevilnih podzemnih in ob\xc4\x8dasnih rek, ki sezonsko poplavljajo kotanje, ustvarjajo mo\xc4\x8dvirja, ki so lokalno znana kot vlei; ko so suhe, so zaradi visoke koncentracije soli videti skoraj bele barve. Drug pomemben vir vode je vla\xc5\xbenost, ki jo prina\xc5\xa1ajo vsakodnevne jutranje meglice z Atlantskega oceana._NEWLINE_Favna je na obmo\xc4\x8dju Sossusvleia sorazmerno bogata. Tu \xc5\xbeivijo predvsem majhne \xc5\xbeivali, ki lahko pre\xc5\xbeivijo z malo vode, tudi \xc5\xa1tevilni \xc4\x8dlenono\xc5\xbeci, manj\xc5\xa1i plazilci in mali sesalci, kot so glodavci ali \xc5\xa1akali. Ve\xc4\x8dje \xc5\xbeivali so antilope (predvsem oriksi, skokonoge gazele) in noji. V sezoni pred poplavami prileti po mo\xc4\x8dvirjih in rekah ve\xc4\x8d vrst ptic selivk. Veliko \xc5\xbeivali Sossusvleia in Namiba je endemi\xc4\x8dna in zelo prilagojena posebnostim Namiba. Predvsem so tu megleni hro\xc5\xa1\xc4\x8di ali namibski pu\xc5\xa1\xc4\x8davski hro\xc5\xa1\xc4\x8di Stenocara gracilipes, ki so razvili na\xc4\x8din zbiranja vode iz zgodnjih jutranjih meglic z udarci po hrbtu.\n_START_SECTION_\nSipina Elim\n_START_PARAGRAPH_\nSipina Elim je visoka in razmeroma na samem, 5 km od Sesriemskih vrat, na kraku glavne ceste, ki povezuje Sesriem s Sossusvleijem. Sipina je dobila ime po farmi na tem obmo\xc4\x8dju, preden je bil ustanovljen narodni park.\n_START_SECTION_\nDune 45\n_START_PARAGRAPH_\nSipina le\xc5\xbei 45 km od Sesriema na poti v Sossusvlei. Je zvezdna sipina na obmo\xc4\x8dju pu\xc5\xa1\xc4\x8dave Sossusvlei Namib. Ime je povezano s tem, da je na 45. kilometru ceste, ki povezuje Sesriemska vrata in Sossusvlei. Visoka je 80 m, sestavljena je iz 5 milijonov let starega peska, ki je prod ob reki Orange, zbran iz pu\xc5\xa1\xc4\x8dave Kalahari._NEWLINE_Ker je ob cesti, je sipina pogosto fotografirana, zlasti ob za\xc4\x8detku in proti koncu dneva, ko je ena stran sipin v senci. Pogosto se obiskovalci nanjo tudi povzpnejo.\n_START_SECTION_\nSossusvlei\n_START_PARAGRAPH_\nSossusvlei je pribli\xc5\xbeno 66 km oddaljen od Sesriemskih vrat. Zadnjih 6 km ceste je prevoznih le za \xc5\xa1tirikolesnike, ko se utrjena cesta kon\xc4\x8da in se za\xc4\x8dne pe\xc5\xa1\xc4\x8dena (kraj, kjer se utrjena cesta kon\xc4\x8da, je znan kot "parkiranje 2 x 4", saj se mora vsako vozilo, ki ni \xc5\xa1tirikolesnik, ustaviti tukaj). Sossusvlei je glinasta kotanja, pribli\xc5\xbeno elipti\xc4\x8dne oblike, narejena v skorji s soljo bogatega peska. Kotanjo je reka Tsauchab oblikovala dalj \xc4\x8dasa, saj so poplave v njej razmeroma redke, v\xc4\x8dasih mine ve\xc4\x8d let med eno in drugo poplavo. Reka je suha ve\xc4\x8dino leta in tudi ko ni, prinese sorazmerno malo vode. Vlei je obdan z visokimi oran\xc5\xbeno-rde\xc4\x8dkastimi sipinami, pokritimi z redkim rastlinjem, travami, grmi\xc4\x8devjem in nekaj drevesi (predvsem vrste Acacia erioloba).\n_START_SECTION_\nBig Daddy\n_START_PARAGRAPH_\nBig Daddy je najvi\xc5\xa1ja sipina na obmo\xc4\x8dju Sossusvleia, ima okoli 325 metrov. Big Daddy je za Sossusvleiem v bli\xc5\xbeini Deadvleia za drugo zelo visoko sipino, znano kot Big Mama.\n_START_SECTION_\nHiddenvlei\n_START_PARAGRAPH_\nHiddenvlei (ali Hidden Vlei) je tretje najbolj znano mo\xc4\x8dvirje na obmo\xc4\x8dju Sossusvleia, 4 km od parkiri\xc5\xa1\xc4\x8da in je manj obiskana.\n_START_SECTION_\nOkamnele sipine\n_START_PARAGRAPH_\nOkamnele sipine so pe\xc5\xa1\xc4\x8dene sipine, ki so se strdile v skalo in so na ve\xc4\x8d krajih na obmo\xc4\x8dju Sossusvleia.\n_START_SECTION_\nTurizem\n_START_PARAGRAPH_\nKer je Sossusvlei verjetno najpomembnej\xc5\xa1a zanimivost Namibije, je namibijska oblast veliko naredila, da bi podprla in olaj\xc5\xa1ala turizem na tem obmo\xc4\x8dju. Asfaltna cesta, ki je bila zgrajena v za\xc4\x8detku leta 2000 za povezavo Sesriema in Sossusvleia oziroma parkiri\xc5\xa1\xc4\x8da 2 x 4 , je ena redkih nemestnih asfaltiranih cest v Namibiji. \xc5\xa0tevilni kraji za namestitev so ob meji narodnega parka med Sesriemom in najbli\xc5\xbejim naseljem Solitaire. V zadnjem \xc4\x8dasu so bile nastanitve zgrajene tudi v parku. Mogo\xc4\x8de je poleteti nad sipinami z majhnimi letali (predvsem iz Swakopmunda in Walvis Baya) ali z baloni (iz Sesriema vzletijo zjutraj).\n_START_SECTION_\nKultura\n_START_PARAGRAPH_\nSossusvlei ima o\xc4\x8darljivo in nadrealisti\xc4\x8dno pokrajino, zato je eden najpogosteje fotografiranih krajev v podsaharski Afriki. Obmo\xc4\x8dje je bilo objavljeno v \xc5\xa1tevilnih oglasih, glasbenih videospotih in filmih, \xc5\xa1e posebej v fantazijski zvrsti; najbolj znan je psiholo\xc5\xa1ki triler Celica (The Cell), 2000, v katerem je ta pokrajina uporabljena za sanjsko predstavo navidezne resni\xc4\x8dnosti._NEWLINE_Dokumentarec Samsara ima \xc5\xa1tevilne posnetke pu\xc5\xa1\xc4\x8dave ob duhovnem komentarju. Tu sta bila posneta tudi filma Padec (The Fall) in Jeklena zora (Steel Dawn). [1]'